**ΤΑΚΤΙΚΗ ΓΕΝΙΚΗ ΣΥΝΕΛΕΥΣΗ ΤΗΣ ΕΝΩΣΗΣ ΔΗΜΩΝ ΚΥΠΡΟΥ**

27 Νοεμβρίου 2018

**ΧΑΙΡΕΤΙΣΜΟΣ Γ. ΠΑΤΟΥΛΗ ΔΗΜΑΡΧΟΥ ΑΜΑΡΟΥΣΙΟΥ**

**ΚΑΙ ΠΡΟΕΔΡΟΥ ΤΗΣ ΚΕΝΤΡΙΚΗΣ ΕΝΩΣΗΣ ΔΗΜΩΝ ΕΛΛΑΔΑΣ**

Αγαπητέ Πρόεδρε

Αγαπητοί Συνάδελφοι

Σας μεταφέρω τον θερμό χαιρετισμό του Διοικητικού Συμβουλίου της Κεντρικής Ένωσης Δήμων Ελλάδας και θέλω να σας διαβεβαιώσω ότι όλοι οι αιρετοί της Τοπικής Αυτοδιοίκησης θα συνεχίσουμε να είμαστε στο πλευρό της Κυπριακής Δημοκρατίας και να παρέχουμε σε όλα τα όργανα της Ευρωπαϊκής Ένωσης και σε όλα τα ευρωπαϊκά και τα διεθνή FORA τη συστηματική συμπαράστασή μας για την επίλυση του εθνικού ζητήματος της Κύπρου.

Ως Πρόεδρος της Κεντρικής Ένωσης Δήμων Ελλάδας νιώθω ιδιαίτερα ευτυχής που είμαι σήμερα μαζί σας, στη Γενική Συνέλευσή σας, συνεχίζοντας τη μακρόχρονη παράδοση φιλίας και συνεργασίας των δύο Ενώσεών μας.

Αγαπητοί Συνάδελφοι

Γνωρίζουμε ότι η Ένωση Δήμων Κύπρου κατέβαλε και καταβάλλει έντονες και ειλικρινείς προσπάθειες προς όλες τις κατευθύνσεις (Κυβέρνηση, Βουλή, πολιτικά κόμματα) για την προώθηση μιας πραγματικής Μεταρρύθμισης της Τοπικής Αυτοδιοίκησης της Κύπρου, επιδιώκοντας τον εκσυγχρονισμό και την αναβάθμισή της.

Αντιλαμβανόμαστε την ειλικρινή ανησυχία σας για την καθυστέρηση της Μεταρρύθμισης της Τοπικής Αυτοδιοίκησης και ειδικότερα της νομοθετικής «συμπλεγματοποίησης» των Δήμων (που εμείς την ονομάζουμε «διαδημοτική συνεργασία»), δηλαδή της από κοινού παροχής υπηρεσιών στους πολίτες και τις επιχειρήσεις.

Πράγματι, η Τοπική Αυτοδιοίκηση της Κύπρου βρίσκεται σήμερα σε ένα σταυροδρόμι : τη μετάβαση σε μια νέα εποχή με αποκεντρωμένες τις κρατικές εξουσίες ή την καθήλωσή της από τα υφιστάμενα προβλήματα.

Συμμεριζόμαστε τις βασικές θέσεις της Ένωσης Δήμων Κύπρου για την ολοκληρωμένη προώθηση της Μεταρρύθμισης της Τοπικής Αυτοδιοίκησης που είναι οι ακόλουθες : [[1]](#footnote-2)

**1. Η οικονομική πτυχή της Μεταρρύθμισης**, δηλαδή οι οικονομικοί πόροι που είναι απαραίτητοι για την αυτοτελή λειτουργία των Αρχών Τοπικής Αυτοδιοίκησης και για τη δημιουργία νέων δομών, όπως είναι τα Επαρχιακά Συμπλέγματα και τα Τοπικά Συμπλέγματα.

**2. Ο καθορισμός Τοπικών Συμπλεγμάτων και των Κανονισμών Λειτουργίας τους**, για τα οποία η Ένωσή σας έχει ήδη υποβάλει σχετικές προτάσεις στο Υπουργείο Εσωτερικών.

**3. Η ενοποίηση ή συγχώνευση Δήμων**, θέμα το οποίο πρέπει να εξεταστεί μετά τη δοκιμαστική λειτουργία των τοπικών Συμπλεγμάτων, για κάποιο εύλογο χρονικό διάστημα που θα καθοριστεί και αφού αξιολογηθούν τα δεδομένα και τα στοιχεία που θα εξαχθούν από τη λειτουργία τους με αντικειμενικά κριτήρια.

Στα ζητήματα αυτά η δική μας εμπειρία μπορεί να σας φανεί χρήσιμη :

– Το 1984 με το νόμο 1416 του 1984 ξεκίνησε η προσπάθεια της διαδημοτικής και διακοινοτικής συνεργασίας με τους «Αναπτυξιακούς Συνδέσμους».

– Το 1994 με το νόμο 2218 ιδρύθηκε η Νομαρχιακή Αυτοδιοίκηση, ως δεύτερος βαθμός Τοπικής Αυτοδιοίκησης.

– Το 1997 με το νόμο 2539 εκπονήθηκε το Πρόγραμμα «Καποδίστριας», στο πλαίσιο του οποίου συνενώθηκαν οι 5.600 ΟΤΑ σε 1.033.

– Το 2010 με το νόμο 3852 εκπονήθηκε το Πρόγραμμα «Καλλικράτης» στο πλαίσιο του οποίου συνενώθηκαν οι ΟΤΑ σε 325 Δήμους και οι 54 Νομαρχίες σε 13 αιρετές Περιφέρειες, που αποτελούν τον δεύτερο βαθμό Τοπικής Αυτοδιοίκησης.

– Εφέτος (2018) με το νόμο 4555 («Κλεισθένης») αλλάζει το εκλογικό σύστημα (αλλαγή όμως που κατά τη γνώμη μας θα οδηγήσει σε ακυβερνησία).

Η εμπειρία μας, από αυτές τις μεταρρυθμίσεις της τελευταίας 30ετίας στην Ελλάδα, είναι ότι προώθησαν σε κάποιο βαθμό την αποκέντρωση και ενίσχυσαν την Τοπική Αυτοδιοίκηση, αλλά δυστυχώς διατήρησαν το συγκεντρωτικό Κράτος.

Το Κεντρικό Κράτος δεν είχε ποτέ τη βούληση να προχωρήσει σε μια ουσιαστική αποκέντρωση και δεν αντιμετώπισε ισότιμα το θεσμό της Τοπικής Αυτοδιοίκησης.

Το πολιτικό προσωπικό μας αντιμετωπίζεται διαχρονικά ως πολιτικό προσωπικό δεύτερης κατηγορίας.

Για την Τοπική Αυτοδιοίκηση της Ελλάδας, η επόμενη διοικητική μεταρρύθμιση δεν πρέπει να αφορά μόνο την Τοπική Αυτοδιοίκηση αλλά ολόκληρο το διοικητικό σύστημα της χώρας, σε εθνικό, περιφερειακό και τοπικό επίπεδο, με στόχο το **Επιτελικό Κράτος** και την **Πολυεπίπεδη Διακυβέρνηση**.

Συνοπτικά, η Νέα Διοικητική Μεταρρύθμιση στην Ελλάδα έχουμε προτείνει να στηριχθεί στις ακόλουθες 10 Στρατηγικές επιλογές που συμφωνήθηκαν στο πρόσφατο (18–19.04.2018) Κοινό Συνέδριο της Ένωσης Περιφερειών Ελλάδας (ΕΝΠΕ) και της Κεντρικής Ένωσης Δήμων Ελλάδας (ΚΕΔΕ) :

1. Αναβάθμιση της πρωτοβάθμιας και της δευτεροβάθμιας Τοπικής Αυτοδιοίκησης σε ένα νέο σύστημα διοικητικής οργάνωσης της χώρας, με βάση τις αρχές της εταιρικής σχέσης, της επικουρικότητας και της εγγύτητας στους πολίτες. Εγκαθίδρυση μιας νέας σχέσης Κεντρικής Δημόσιας Διοίκησης και Αυτοδιοίκησης, στο πλαίσιο της Πολυεπίπεδης Διακυβέρνησης.
2. Φορολογική αποκέντρωση με ενίσχυση της δημοσιονομικής αυτονομίας και της οικονομικής αυτοτέλειας της Αυτοδιοίκησης. Διεύρυνση της συμμετοχής των Περιφερειών και των Δήμων στο Πρόγραμμα Δημοσίων Επενδύσεων και στο σχεδιασμό και την αξιοποίηση των συγχρηματοδοτούμενων εθνικών και περιφερειακών επιχειρησιακών προγραμμάτων.
3. Διοικητική μεταφορά στην Αυτοδιοίκηση όλων των αποκεντρωμένων υπηρεσιών της Κεντρικής και της Αποκεντρωμένης Δημόσιας Διοίκησης που είναι χωροθετημένες σε περιφερειακό ή δημοτικό επίπεδο, στην αντίστοιχη Περιφέρεια ή στον αντίστοιχο Δήμο.
4. Ενίσχυση του αναπτυξιακού ρόλου της Αυτοδιοίκησης στο πλαίσιο της πολυεπίπεδης διακυβέρνησης και του δημοκρατικού προγραμματισμού και ενίσχυση της συμμετοχής της στο σχεδιασμό και την εφαρμογή των κοινωνικών πολιτικών και προγραμμάτων.
5. Θεσμοθέτηση συστήματος μητροπολιτικής διακυβέρνησης στις μητροπο-λιτικές περιφέρειες και τις μεγάλες πόλεις και ειδικές μορφές διοίκησης στις νησιωτικές Περιφέρειες και τους μικρούς νησιωτικούς και ορεινούς Δήμους.
6. Οργάνωση και λειτουργικός εκσυγχρονισμός των Περιφερειών, των Δήμων και των νομικών προσώπων τους : οργάνωση των επιτελικών λειτουργιών, αναδιοργάνωση των διοικητικών δομών, εξορθολογισμός των διοικητικών διαδικασιών, βελτιστοποίηση των ανθρώπινων πόρων, ηλεκτρονική διακυβέρνηση.
7. Κατοχύρωση της διοικητικής αυτοτέλειας της Αυτοδιοίκησης. Απλοποίηση και βελτίωση της αποτελεσματικότητας του εξωτερικού ελέγχου και του συστήματος εποπτείας των ΟΤΑ, συγκρότηση εσωτερικού ελεγκτικού μηχανισμού και ενίσχυση των λειτουργιών διαφάνειας και κοινωνικού ελέγχου.
8. Αναβάθμιση του ανθρώπινου δυναμικού και των πολιτικών προσωπικού των Περιφερειών και των Δήμων και του μάνατζμεντ του ανθρώπινου δυναμικού τους.
9. Εκσυγχρονισμός της καταστατικής θέσης των αιρετών των Περιφερειών και των Δήμων.
10. Διεύρυνση του θεσμικού πλαισίου και παροχή κινήτρων διαπεριφερειακής, διαδημοτικής και διαβαθμικής συνεργασίας, στο πλαίσιο της ανάπτυξης μιας πολυχωρικής συνεργασίας.

Παράλληλα, πιστεύουμε ότι χρειάζονται ουσιαστικές αλλαγές κατά τη συζητούμενη αναθεώρηση του Ελληνικού Συντάγματος, που θα προωθούν την Αποκέντρωση και την ενίσχυση της Τοπικής Αυτοδιοίκησης.

Στο σημείο αυτό, θα ήθελα να αναφέρω το σοβαρότερο πρόβλημα που συνοδεύει τις διοικητικές μεταρρυθμίσεις στην Ελλάδα. Διαχρονικά, οι Κυβερνήσεις και η Κεντρική Διοίκηση νομίζουν ότι για να γίνει μια μεταρρύθμιση αρκεί το νομοθετικό πλαίσιο, δηλαδή ο νόμος, τα προεδρικά διατάγματα και οι υπουργικές αποφάσεις. Δεν αντιλαμβάνονται ότι δεν υπάρχει κάποιος «αυτόματος πιλότος» που θα εφαρμόσει το νομοθετικό πλαίσιο και ότι χρειάζεται **Πρόγραμμα Υποστήριξης της Εφαρμογής** του.

Η μόνη σημαντική εξαίρεση, ήταν το Πρόγραμμα «Καποδίστριας» που περιείχε το Ειδικό Πρόγραμμα Τοπικής Αυτοδιοίκησης (Ε.Π.Τ.Α.). Το Πρόγραμμα αυτό χρηματοδότησε κτιριακές υποδομές, οχήματα και τεχνικό εξοπλισμό, πρότυπα οργάνωσης και μηχανοργάνωσης των υπηρεσιών, 2.440 νέους επιστήμονες που καταρτίστηκαν και στελέχωσαν τους ΟΤΑ και δομή διοίκησης της εφαρμογής του Προγράμματος.

Αντίθετα, η Κυβέρνηση όταν εκπόνησε τον «Καλλικράτη», είχε δεσμευτεί να χρηματοδοτήσει ένα Πρόγραμμα με τίτλο «ΕΛΛ.Α.Δ.Α.», κάτι όμως που δεν έγινε ποτέ.

Εμείς, ως Κεντρική Ένωση Δήμων Ελλάδας και εγώ προσωπικά, είμαστε αποφασισμένοι να μη δεχτούμε νέα μεταρρύθμιση της Τοπικής Αυτοδιοίκησης εάν δεν αφορά συνολικά το διοικητικό σύστημα της χώρας και δεν συνοδεύεται από Πρόγραμμα Υποστήριξης της Εφαρμογής της με επαρκείς πόρους.

Άλλωστε, ως Δήμαρχοι, ως πολιτικοί που λειτουργούμε επί του πεδίου, γνωρίζουμε ότι για να υλοποιηθούν οι κανονιστικές αποφάσεις του Δημοτικού Συμβουλίου χρειάζονται οικονομικοί και ανθρώπινοι πόροι, τεχνική υποδομή, οργάνωση και αποτελεσματική διοίκηση της εφαρμογής των κανονιστικών ρυθμίσεων. Αλλιώς μένουν στα χαρτιά.

Αγαπητοί συνάδελφοι

Κλείνοντας, θα ήθελα να επαναλάβω ότι είμαστε έτοιμοι να εμβαθύνουμε και να διερύνουμε τη συνεργασία της Κεντρικής Ένωσης Δήμων Ελλάδας και της Ένωσης Δήμων Κύπρου σε όλα τα πεδία.

Η Κεντρική Ένωση Δήμων Ελλάδας και εγώ προσωπικά, δίνουμε ιδιαίτερο βάρος στη συνεργασία της Τοπικής Αυτοδιοίκησης της Ελλάδας με τις Τοπικές Αυτοδιοικήσεις των άλλων Ευρωπαϊκών χωρών, έχουμε δε ήδη αναλάβει σημαντικές τέτοιες πρωτοβουλίες, στο πλαίσιο της Επιτροπής Περιφερειών κλπ.

Εύχομαι κάθε επιτυχία στις εργασίες της Γενικής Συνέλευσής σας και θα ήθελα να προσκαλέσω αντιπροσωπεία σας στο επόμενο Τακτικό Συνέδριό μας που θα γίνει στην Αθήνα στις 3–4–5 Δεκεμβρίου στην Αθήνα.

Τέλος, θα επαναλάβω την ευχή που έδωσα στο τέλος του χαιρετισμού μου, κατά την παρουσία μου πέρσι στις εργασίες σας.

Ελπίζω και εύχομαι την επόμενη φορά που θα έρθω να έχει δοθεί λύση στο εθνικό ζήτημα της Νήσου και να γιορτάσουμε όλοι μαζί, σε μία ενωμένη Κύπρο, με μία ενιαία Ένωση των Δήμων όλης της Κυπριακής Δημοκρατίας.

1. Όπως αυτές αναφέρονται στην Ιστοσελίδα της Ένωσης Δήμων Κύπρου : <http://ucm.org.cy/drasis/metarrythmisi-tis-topikis-aftodiikisis/> [↑](#footnote-ref-2)